Pernille Skipper (EL), 2013-03-19:
Tak for det.
Vi behandler to lovforslag på samme tid i dag.
Der er tre elementer i dem.
Det ene er, at vi opretter en offerfond; det andet er, at vi udvider muligheden for at få underretning som offer, hvis en gerningsperson deltager i et tv- eller radioprogram; og det tredje er, at vi styrker sagsbehandlingen, afkorter sagsbehandlingstiderne, i offererstatningssager, sådan at man hurtigere kan få sin erstatning udbetalt eventuelt også aconto eller som en delafgørelse, dvs. en del af erstatningen. Alle tre elementer er blevet til som et led i aftaler mellem Enhedslisten og regeringen, og det er vi rigtig stolte af.
Offerfonden, som bliver diskuteret lystigt her i dag, er ikke bare en fantastisk sejr for SF, som oprindelig fremsatte forslaget, heller ikke bare en sejr for de partier, som stemte for dengang tilbage i 2009, men også for de mange foreninger, initiativer, rådgivninger, støtteordninger, hjælpegrupper, som nu får et sted, hvor de kan søge penge til deres aktiviteter og projekter, som gavner ofre for kriminalitet.
I Enhedslisten er vi ikke mindst begejstrede for, at der nu kommer mange millioner kroner i en fond, der kan forbedre alle de her initiativer.
Vi er også begejstrede for, at fonden kan bidrage til forskningsprojekter, der kan give os alle sammen mere viden om, hvad der skal til for at hjælpe ofre for kriminalitet videre i livet.
Det kan godt i løbet af sådan en debat som i dag komme til at fremstå en lille smule sådan, at hvis man bare giver ofre for kriminalitet en ordentlig pose penge med sig i erstatning og gerningspersonen får en tilstrækkelig høj straf, så er den potte ude, så er alting lykkeligt.
Sådan er det ikke.
Der skal meget mere til, og vi har brug for mere viden, så vi kan blive bedre til at støtte ofre for kriminalitet.
I går stillede jeg op til et interview med en journalist fra Danmarks Radio, der lavede et indslag om Offerfonden, og der blev jeg præsenteret for en kritik, som også er blevet ytret her i dag, nemlig at pengene ikke går direkte til ofrene.
Nej, selvfølgelig går pengene fra Offerfonden ikke direkte til ofrene.
Der kommer allerede penge som kompensation.
Man får allerede erstatning som offer for kriminalitet.
Men penge gør det ikke alene, og det går altså over min forstand, at der er partier i den her Folketingssal, som øjensynlig tror, at man kan komme over det at være blevet udsat for kriminalitet, hvis man får flere penge.
Det er blevet sagt, at snittet er blevet lagt forkert.
I 2011 skete der mere end 3.500 ulykker med personskade, og over 2.000 af dem var alvorlige.
220 mennesker blev dræbt i trafikken.
Og så står man her i dag og lader, som om det ikke er alvorligt at begå trafikforseelser, forsøger at negligere det til at være det samme som at køre uden lygter på cyklen.
Det er det absolut ikke.
Derudover bliver det foreslået, at det, man kunne gøre, hvis man ikke skulle lade folk, der begik trafikforseelser, betale, var, at man kunne lave en større afgift for den mindre gruppe.
Man vil gerne have morderne til at betale noget mere, tror jeg er det, der er blevet sagt.
For det første vil det fuldstændig forrykke sanktionssystemet, som vi har i dag.
Det her er et bidrag til en fond, det er ikke en straf.
Der eksisterer allerede et straffesystem, som differentierer de forskellige forbrydelser.
Og det er den arbejdsgruppe, som den tidligere regering nedsatte, sådan set også kommet frem til: Man bør ikke hæve afgiften, i hvert fald ikke over 1.000 kr., for så vil man forrykke sanktionssystemet.
For det andet vil det sandsynligvis ikke være muligt at få penge i fonden.
Selv hvis man satte bidraget meget højt for dem, som begår de allermest alvorlige forbrydelser, ville det ikke blive til egentlige kroner og øre, for de mennesker skal i forvejen betale rigtig, rigtig meget i sagsomkostninger, og de penge er ikke til at inddrive i dag.
Derfor betyder den kritik, der fremkommer i dag, de facto, at det ikke ville være muligt at oprette en offerfond.
Der ville ikke være økonomi i det, som Dansk Folkepartis ordfører også sagde lige før nede fra salen.
Så når man insisterer på at holde hånden over mennesker, som kører med hovedet under armen i trafikken, og ikke vil lade dem bidrage med sølle 500 kr., så siger man de facto, at man ikke vil have en offerfond.
Heldigvis har vi fået nyt flertal efter valget.
Det er ikke så tit, at jeg råber hurra for det, men jeg gør det gerne i dag, og jeg vil gerne gøre det endnu en gang, for i dag gør vi faktisk noget for ofrene.
Vi sørger for, at de hurtigere kan få deres erstatninger udbetalt, sådan at de penge, der skal til, kommer lidt før.
Vi sørger for, at de kan blive underrettet, så de er forberedt, hvis de skal se den person, som har begået en forbrydelse mod dem, i fjernsynet eller høre vedkommende i radioen.
Og så sikrer vi, at der kommer over 25 mio. kr., der kan bruges på alle tænkelige gode initiativer, vi kan finde på til at hjælpe og støtte ofre for forbrydelser.
Hvis vi kunne stemme ja to gange, ville vi gøre det.